## Pravilnik o sudjelovanju i načinu plaćanja korisnika i drugih obveznika uzdržavanja u troškovima smještaja izvan vlastite obitelji

### NN 112/1998 (21.8.1998.), Pravilnik o sudjelovanju i načinu plaćanja korisnika i drugih obveznika uzdržavanja u troškovima smještaja izvan vlastite obitelji

# **MINISTARSTVO RADA I SOCIJALNE SKRBI**

Na temelju članka 195. Zakona o socijalnoj skrbi ("Narodne novine",
broj 73/97) ministar rada i socijalne skrbi donosi

## **PRAVILNIK**

### **O SUDJELOVANJU I NAČINU PLAĆANJA KORISNIKA I DRUGIH OBVEZNIKA UZDRŽAVANJA U TROŠKOVIMA SMJEŠTAJA IZVAN VLASTITE OBITELJI**

Članak 1.

Ovim Pravilnikom propisuje se sudjelovanje i način plaćanja korisnika
i drugih obveznika uzdržavanja u troškovima smještaja izvan vlastite obitelji
ovisno o njihovom imovnom stanju i drugim okolnostima.

Članak 2.

Ako je prihod odrasle osobe koja je korisnik tjednog smještaja temeljem
rješenja centra za socijalnu skrb, veći od cijene smještaja za najmanje
30% pomoći za uzdržavanje utvrđene za samca prema članku 16. stavak 2.
i 3. Zakona o socijalnoj skrbi, korisnik plaća punu cijenu smještaja.

Ako je prihod korisnika tjednog smještaja manji od prihoda iz prethodnog
stavka, korisnik sudjeluje u plaćanju cijene svim svojim prihodom umanjenim
za 30% pomoći za uzdržavanje samca.

Članak 3.

Ako je prihod odrasle osobe koja je korisnik cjelodnevnog boravka temeljem
rješenja centra za socijalnu skrb, veći od cijene boravka za najmanje 50%
pomoći za uzdržavanje utvrđene za samca prema članku 16. stavku 2. i 3.
Zakona o socijalnoj skrbi, korisnik plaća punu cijenu cjelodnevnog boravka.

Ako je prihod korisnika cjelodnevnog boravka manji od prihoda iz prethodnog
stavka, korisnik sudjeluje u plaćanju cijene svim svojim prihodima umanjenim
za 50% pomoći za uzdržavanje samca.

Članak 4.

Ako je prihod odrasle osobe koja je korisnik poludnevnog boravka temeljem
rješenja centra za socijalnu skrb, veći od cijene boravka za najmanje 65%
pomoći za uzdržavanje utvrđene za samca prema članku 16. stavku 2. i 3.
Zakona o socijalnoj skrbi, korisnik plaća punu cijenu poludnevnog boravka.

Ako je prihod korisnika poludnevnog boravka manji od prihoda iz prethodnog
stavka, korisnik sudjeluje u plaćanju cijene svim svojim prihodima umanjenim
za 65% pomoći za uzdržavanje samca.

Članak 5.

Malodobna osoba koja je korisnik tjednog smještaja, a ima redovite mjesečne
prihode, sudjeluje u plaćanju cijene smještaja do visine od 40% tih prihoda.

Malodobna osoba koja je korisnik cjelodnevnog boravka, a ima redovite
mjesečne prihode, sudjeluje u plaćanju cijene boravka do visine od 25%
tih prihoda.

Malodobna osoba koja je korisnik poludnevnog boravka, a ime redovite
mjesečne prihode, sudjeluje u plaćanju cijene boravka do visine od 10%
tih prihoda.

Članak 6.

Kod privremenog smještaja prema članku 67. Zakona o socijalnoj skrbi
korisnik ne sudjeluje u plaćanju tog smještaja.

Članak 7.

Pri sklapanju sporazuma iz članka 191. stavka 1. Zakona o socijalnoj
skrbi centar za socijalnu skrb će voditi računa o prihodima obveznika uzdržavanja,
njegovom imovnom stanju, sposobnosti za rad, mogućnosti zaposlenja, zdravstvenom
stanju, njegovim potrebama i članovima njegove obitelji te drugim značajnim
okolnostima.

*Način plaćanja*

Članak 8.

Centar za socijalnu skrb rješenjem o pružanju skrbi izvan vlastite obitelji
utvrđuje iznos sudjelovanja korisnika u plaćanju cijene skrbi izvan vlastite
obitelji.

Rješenjem iz stavka 1. ovog članka centar za socijalnu skrb unosi u
izreku iznos sudjelovanja obveznika uzdržavanja u plaćanju cijene skrbi
izvan vlastite obitelji utvrđenog temeljem propisa o obiteljskim odnosima
ili utvrđenog temeljem sporazuma.

Sporazum iz stavka 2. ovog članka o sudjelovanju obveznika uzdržavanja
u plaćanju cijene smještaja korisnika izvan vlastite obitelji, unosi se
u zapisnik kod centra za socijalnu skrb i predstavlja ispravu podesnu za
ovrhu potraživanja za slučaj da obveznici uzdržavanja ne izvršavaju ili
neredovito izvršavaju svoju obvezu.

Članak 9.

Korisnik koji je rješenjem centra za socijalnu skrb smješten u dom socijalne
skrbi kojeg je osnivač Republika Hrvatska i njegovi obveznici uzdržavanja
izvršavaju svoju obvezu sudjelovanja u plaćanju troškova smještaja na način
utvrđen ugovorom o međusobnim pravima i obvezama između korisnika ili njegovog
zakonskog zastupnika, obveznika uzdržavanja i ustanove socijalne skrbi.

Dom socijalne skrbi dužan je voditi mjesečnu evidenciju i obračun plaćanja,
te naplaćena sredstva od korisnika i njihovih obveznika uzdržavanja uplatiti
na račun ministarstva nadležnog za poslove socijalne skrbi u roku 7 dana
od dana naplate tih sredstava, a višak doznačenih sredstava isplatiti korisniku
u roku 3 dana.

Članak 10.

Korisnik smješten rješenjem centra za socijalnu skrb u domu socijalne
skrbi kojeg je osnivač Republika Hrvatska i njegovi obveznici uzdržavanja
dužni su izvršiti svoju obvezu sudjelovanja u plaćanju cijene smještaja
do kraja tekućeg mjeseca.

Ako korisnik ili njegov zakonski obveznik i njegovi obveznici uzdržavanja
ne izvrše svoju obvezu iz stavka 1. ovog članka, dom socijalne skrbi dužan
ih je pismeno opomenuti.

Ukoliko korisnik ili njegov zakonski zastupnik i njegovi obveznici uzdržavanja
ni nakon pismene opomene ne izvrše uplatu domu u roku 15 dana, dom socijalne
skrbi dužan je o tome obavijestiti nadležni centar za socijalnu skrb i
dostaviti mu potrebnu dokaznu dokumentaciju.

Članak 11.

Centar za socijalnu skrb je dužan u svezi neredovitog izvršavanja ili
neizvršavanja obveza u smislu članka 9. ovog Pravilnika pokrenuti postupak
kod nadležnog suda radi naplate potraživanja.

Članak 12.

Korisnik smješten rješenjem centra za socijalnu skrb u domu socijalne
skrbi kojeg osnivač nije Republika Hrvatska i njegovi obveznici uzdržavanja
izvršavaju svoju obvezu sudjelovanja u plaćanju cijene smještaja uplatom
centru za socijalnu skrb koji je donio rješenje o smještaju.

Članak 13.

Korisnik smješten u udomiteljskoj obitelji i njegovi obveznici uzdržavanja
izvršavaju svoju obvezu sudjelovanja u plaćanju cijene smještaja uplatom
centru za socijalnu skrb koji je donio rješenje o smještaju.

Članak 14.

Odredbe članka 10. stavka 1. i 2. i članka 11. ovog Pravilnika na odgovarajući
se način primjenjuju prema korisnicima smještenim rješenjem centra za socijalnu
skrb u domu socijalne skrbi kojeg osnivač nije Republika Hrvatska ili u
udomiteljskoj obitelji, te njihovim obveznicima uzdržavanja.

Centar za socijalnu skrb dužan je voditi mjesečnu evidenciju uplata
te naplaćena sredstva od korisnika i obveznika uzdržavanja uplatiti na
račun ministarstva nadležnog za poslove socijalne skrbi u roku 7 dana od
dana naplate tih sredstava.

Članak 15.

Danom početka primjene ovog Pravilnika prestaju važiti članci 58., 59.,
60., 61., 62. i 63. Pravilnika o ostvarivanju socijalne zaštite ("Narodne
novine", broj 10/91, 38/92, 5/93, 113/93).

Članak 16.

Ovaj Pravilnik stupa na snagu osmog dana od dana objave u "Narodnim
novinama".

Klasa: 550-01/98-01/111
Urbroj: 524-01-98-3
Zagreb, 20. travnja 1998.

Ministar
**Joso Škara,** v. r.

Pravilnik, NN 112/1998-1513